ET Euroopa Liidu Teataja C 59/2

Ärakuulamise eest vastutava ametniku lõpparuanne asjas COMP/ M.3333 —SONY/BMG

(vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklile 15 – EÜT L 162, 19.6.2001, lk 21)

(2005/C 59/02)

(EMPs kohaldatav tekst)

Tühistab ja asendab 2005/C 52/04 (ELT C 52, 2.3.2005, lk 5)

Otsuse eelnõust tulenevad järgmised tähelepanekud:

Kirjalik menetlus

Meenutatakse, et 9. jaanuaril 2004 teatasid ettevõtted Bertelsmann AG (edaspidi “Bertelsmann”) ja Jaapani Sony kontserni kuuluv Ameerika Sony Corporation (edaspidi “Sony”) (1) komisjonile oma ülemaailmse salvestatud muusikaäri ühinemisest vastavalt nõukogu 21. detsembri 1989. aasta määruse (EMÜ) nr 4064/89 (kontrolli kehtestamise kohta ettevõtjate koondumiste üle) (2) (edaspidi “koondumismäärus”) artiklile 4.

12. veebruari 2004. aasta otsusega algatas komisjon menetluse vastavalt koondumismääruse artikli 6 lõike 1 punktile c.

Menetlus peatati 7. aprillist5. maini 2004 vastavalt koondumismääruse artikli 11 lõikele 5, kuna osalised ei vastanud täielikult teabenõudele.

Vastuväited saadeti teateid esitavatele osalistele 24. mail 2004.

Teateid esitavatel osalistel paluti vastata 9. juuniks 2004. Sellest tähtajast peeti kinni.

Juurdepääs toimikule

Teateid esitavatele osalistele tagati juurdepääs toimikule 19. mail 2004.

Pärast allakirjutanu, teateid esitavate osaliste esindajate ja asja käsitlemise eest vastutavate ametnike vahel 1. juunil 2004 toimunud koosolekut võimaldas allakirjutanu juurdepääsu täiendavale teabele komisjoni toimikus.

Et teateid esitavate osaliste majandusasjatundjad saaksid juurdepääsu kolmandate osaliste konfidentsiaalsetele andmetele komisjoni andmeruumis, kirjutasid nad alla konfidentsionaalsusdeklaratsioonile, mille sisu Universal Music International, Warner Music Group ja EMI Group heaks kiitsid. Teateid esitavate osaliste ja kolmandate osaliste vastastikusel kokkuleppel kontrollis allakirjutanu kõnealuse punkti täitmist.

Lõpuks tagati teateid esitavatele osalistele taas juurdepääs toimikule 10. juunil 2004, mil nad said mittekonfidentsiaalse versiooni European Broadcasting Associationi ja Apple Computer Inc. esitatud dokumentidest.

Kolmandate osaliste kaasamine

Vastavalt komisjoni määruse (EÜ) nr 447/98 artikli 11 punktile c loetakse kolmandateks osalisteks järgmised ettevõtted: Apple Computer Inc., Universal Music International, Syndicat des Détaillants Spécialisés du Disque, Union des Producteurs Phonographiques Français Indépendants, European Consumer's Organisation, European Broadcasting Union, Playlouder, IMPALA, International Music Managers Forum, the Swedish Society of Popular Music Composers, EMI group, Warner Music Group, Time Warner Inc. Teavitamaks neid menetluse laadist ja sisust vastavalt komisjoni määruse (EÜ) nr 447/98 artiklile 16, saatis konkurentsi peadirektoraat neile vastuväidete mittekonfidentsiaalse versiooni.

Suuline arutelu

Suuline arutelu toimus 14.–15. juunil 2004.

Enamik menetlusse kaasatud kolmandatest osalistest võttis osa ka suulisest arutelust.

EMI Group ja Warner Music Group taotlesid luba suulisest arutelust osa võtta vaatlejana. Nagu mõlemale äriühingule juba varem kirjalikult teatatud, olen ma seisukohal, et suulised arutelud ei ole sündmused, millest huvitatud kolmandad osalised võivad osa võtta aktiivselt osalemata. Seetõttu sõltub nende osavõtt soovist arutelul oma arvamust avaldada. Kuna kõnealused ettevõtted seda teha ei soovinud, ei saanud nende osavõttu lubada.

Olenemata sellest, et need kaks ettevõtet ei saanud suulisest arutelust osa võtta, leian ma, et neil on olnud piisavalt võimalusi, nagu ka muudel kolmandatel osalistel, toimuvates menetlustes osaleda ja tagada, et nende seisukohad on komisjonile teada. Kõigil kolmandatel osalistel on olnud võimalus saada põhjalikke teadmisi menetluse käigus esilekerkinud küsimuste kohta; mõned kolmandad osalised andsid igakülgse panuse komisjoni analüüsidesse nii enne vastuväidete esitamist kui ka pärast nende mittekonfidentsiaalse versiooni saamist.

Võttes arvesse osaliste vastuseid vastuväidetele ning nende suulisel arutelul esitatud selgitusi, on konkurentsi peadirektoraat jõudnud järeldusele, et vastuväidetes esitatud seisukohad ei ole põhjendatud.

Eespool nimetatut silmas pidades leian, et kõigi käesoleva menetluse osaliste suuliste selgituste andmise õigusest on kinni peetud.

Brüssel, 13. juuli 2004 (allkiri) Serge DURANDE

(1) mõlemale viidatakse edaspidi kui teateid esitavatele osalistele.

(2) EÜT L 395, 30.12.1989, lk 1; parandus EÜT L 257, 21.9.1990, lk 13. Viimati muudetud määrusega (EÜ) nr 1319/97 (EÜT L 180, 9.7.1997, lk 1; parandus EÜT L 40, 13.2.1998, lk 17.)